**ОБОБЩЕН ГОДИШЕН ДОКЛАД**

**ЗА**

**ДЕЙНОСТТА НА**

**СОФИЙСКИ ГРАДСКИ СЪД**

**И**

**СОФИЙСКИ РАЙОНЕН СЪД**

**ЗА 2015 ГОДИНА**

*Настоящият обобщен годишен доклад през отчетната 2015 г. се*

*изготвя в съответствие с изискванията на Закона за съдебната власт*

*и Правилника за администрацията в съдилищата, както и съгласно*

*дадените указания за структурата и обхвата на годишните доклади,*

*дадени с писмо изх. № 91-00-009/19.01.2010 г. на Комисията по правни*

*въпроси на Висшия съдебен съвет, при съобразяване на Решение по*

*Протокол № 44 от заседание на Комисия по правни въпроси на*

*Висшия съдебен съвет, проведено на 13.12.2010 г.*

С О Ф И Я

2016

**ВЪВЕДЕНИЕ**

Годишният доклад в аналитичен вид отразява работата през 2015 г. на Софийски градски съд, като първоинстанционен и въззивен съд и на Софийски районен съд в изпълнение на задълженията им по чл. 7 и чл. 8 ЗСВ.

Правораздавателната дейност на двете съдилища е осъществявана в условията на в пъти по-голяма натовареност от останалите окръжни и районни съдилища или при свръхнатовареност. Данните, изложени в доклада следва да се възприемат и разглеждат, като се отчита концентрацията на дела с висок коефициент на тежест или отличаващи се с фактическа и правна сложност.

Докладът следва да се разглежда с оглед извършения обем от работа от временното и настоящото ръководство на Софийски градски съд, подробно описани в т. 3 - изпълнение на препоръки, дадени в Доклад на Временна комисия от членове на ВСС, които съдържат подробен анализ, обобщения и изводи, относно дейността на Софийски градски съд и въпросите свързани с:

1. Кадрова обезпеченост и информация, относно магистрати и съдебни служители.
2. Обобщени данни за правораздавателната дейност на Софийски градски съд.
3. Информация по планови проверки от Инспектората към Висшия съдебен съвет, изпълнение на препоръки, дадени в Доклад на Временна комисия от членове на ВСС, одитен доклад /за проверка съответствието с Кодекса на труда, Закона за съдебната власт и решение на ВСС по протокол № 43/05.11.2009 г. на извършените подбор и назначаване на съдебните служители за периода 01.01.2013 г. до 28.02.2015 г./, проверка от отдел Държавен архив – София, по създаването, движението и съхраняването на документите в Софийски градски съд, данни за инициирани проверки на всеки шест месеца на Софийски районен съд Наказателно и Гражданско отделение.
4. Информация, относно дейността на администрацията.
5. Сграден фонд и техническо оборудване – компютри, мрежи, програмни продукти**.**
6. Обобщен доклад за дейността на Софийски районен съд.